Document ID: 31984R0092

*****
ΚΑΝΟΝΙΣΜΟΣ (ΕΟΚ) αριθ. 92/84 ΤΗΣ ΕΠΙΤΡΟΠΗΣ
της 13ης Ιανουαρίου 1984
περί ειδικών όρων χορήγησης ενισχύσεων για ιδιωτική αποθεματοποίηση στον τομέα του χοιρείου κρέατος
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2759/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα του χοιρείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 2966/80 (2), και ιδίως το άρθρο 4 παράγραφος 6, το άρθρο 5 παράγραφος 4 και το άρθρο 7 παράγραφος 2,
Εκτιμώντας:
ότι τα μέτρα παρεμβάσεως μπορούν να αποφασισθούν στον τομέα του χοιρείου κρέατος όταν, στις αντιπροσωπευτικές αγορές της Κοινότητας, ο μέσος όρος τιμών του εσφαγμένου χοίρου ευρίσκεται σε επίπεδο κατώτερο του 103 % της τιμής βάσεως και δύναται να διατηρηθεί κάτω από το επίπεδο αυτό·
ότι η κατάσταση της αγοράς χαρακτηρίζεται από πτώση των τιμών που κυμαίνονται κάτω από το αναφερθέν επίπεδο· ότι η κατάσταση αυτή είναι ικανή να διατηρηθεί εξαιτίας της εποχικής και κυκλικής εξελίξεως·
ότι είναι αναγκαίο να ληφθούν μέτρα παρεμβάσεως· ότι τα μέτρα αυτά μπορούν να περιορισθούν στη χορήγηση ενισχύσεων για ιδιωτική αποθεματοποίηση·
ότι το άρθρο 3 του κανονισμού (ΕΟΚ) αριθ. 2763/75 του Συμβουλίου (3) προβλέπει ότι η μείωση ή η παράταση της διάρκειας αποθεματοποιήσεως μπορεί να αποφασισθεί εάν το απαιτεί η κατάσταση της αγοράς· ότι η μείωση της διάρκειας αποθεματοποιήσεως μπορεί ιδίως να προκύψει από περιστάσεις ανωτέρας βίας που προβλέπονται στο άρθρο 9 του κανονισμού (ΕΟΚ) αριθ. 1092/80 της Επιτροπής (4)· ότι πρέπει, ως εκ τούτου, να καθορισθούν, εκτός από τα ποσά ενισχύσεων για καθορισμένη διάρκεια αποθεματοποιήσεως, τα συμπληρωματικά ή προς αφαίρεση ποσά για τις περιπτώσεις παρατάσεως ή μειώσεως της εν λόγω διάρκειας·
ότι, για να διευκολυνθεί το έργο διοικήσεως και ελέγχου που απορρέει από τη σύναψη συμβάσεων, φαίνεται σκόπιμο να καθορισθούν ελάχιστες ποσότητες·
ότι το ποσό της εγγυήσεως θα έπρεπε να καθορισθεί κατά τρόπο ώστε ο διενεργών την αποθεματοποίηση να είναι υποχρεωμένος να εκτελεί τις υποχρεώσεις που προκύπτουν από τη συναφθείσα σύμβαση ·
ότι πρέπει να προβλεφθεί δυνατότητα να περιορισθεί η διάρκεια αποθεματοποιήσεως στην περίπτωση που τα αποθεματοποιημένα κρέατα προορίζονται να εξαχθούν· ότι η απόδειξη εξαγωγής του κρέατος πρέπει να προσκομισθεί, όπως στην περίπτωση των επιστροφών, σύμφωνα με τις διατάξεις του κανονισμού (ΕΟΚ) αριθ. 2730/79 της Επιτροπής (5), όπως τροποποιήθηκε τελευταία από τον κανονισμό (ΕΟΚ) αριθ. 519/83 (6)·
ότι πρέπει να καθορισθεί ότι το προϊόν αυτό δεν δύναται να αποτελέσει αντικείμενο συμβάσεως αποθεματοποιήσεως και ταυτόχρονα να τύχει του πλεονεκτήματος του κανονισμού (ΕΟΚ) αριθ. 565/80 του Συμβουλίου περί προκαταβολής των επιστροφών κατά την εξαγωγή για τα γεωργικά προϊόντα (7)· ότι πράγματι η συνύπαρξη των δύο καθεστώτων θα οδηγούσε στην άσκοπη καταβολή ορισμένων δαπανών χρηματοδοτήσεως του επιχειρηματία·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Χοιρείου Κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Από την 16η Ιανουαρίου 1984 μπορούν να υποβληθούν αιτήσεις ενισχύσεως για αποθεματοποίηση, σύμφωνα με τις διατάξεις του κανονισμού (ΕΟΚ) αριθ. 1092/80. Ο κατάλογος των προϊόντων που μπορούν να τύχουν ενισχύσεως και τα σχετικά ποσά καθορίζονται στο παράρτημα.
2. Εάν η διάρκεια αποθεματοποιήσεως παραταθεί ή μειωθεί, το ύψος των ενισχύσεων προσαρμόζεται ανάλογα. Τα συμπληρωματικά και προς αφαίρεση ποσά ανά μήνα και ανά ημέρα καθορίζονται στο παράρτημα, στήλες 7 και 8.
Άρθρο 2
Οι ελάχιστες ποσότητες ανά σύμβαση και προϊόν, είναι οι ακόλουθες:
α) 30 τόνοι για τα σφάγια ή ημιμόρια σφάγιου·
β) 15 τόνοι για όλα τα άλλα προϊόντα.
Άρθρο 3
Οι αποθεματοποιήσεις πρέπει να έχουν περατωθεί εντός 24 ημερών από τη σύναψη συμβάσεως.
Η εγγύηση ανέρχεται στο 20 % του ύψους των ποσών των ενισχύσεων που καθορίζονται στο παράρτημα.
Άρθρο 4
1. Εκτός από περίπτωση αποθεματοποιήσεως δύο μηνών, ο συμβαλλόμενος δύναται να αποσύρει από το χώρο εναποθηκεύσεως το σύνολο ή μέρος της ποσότητας του κρέατος που ευρίσκεται υπό σύμβαση, αλλά τουλάχιστον 10 τόνους, υπό την προϋπόθεση ότι αυτό θα εξαχθεί εντός των δέκα εργασίμων ημερών που έπονται της εξόδου από το χώρο εναποθηκεύσεως.
Στην περίπτωση αυτή, το ποσό της ενισχύσεως μειώνεται σύμφωνα με το άρθρο 1 παράγραφος 2, η δε ημέρα της εξόδου από το χώρο εναποθηκεύσεως αποτελεί την τελευταία ημέρα αποθεματοποιήσεως.
Ο συμβαλλόμενος πληροφορεί τον οργανισμό παρεμβάσεως δύο τουλάχιστον εργάσιμες ημέρες πριν από την έναρξη των εργασιών εξαγωγής από το χώρο εναποθηκεύσεως, προσδιορίζοντας τις ποσότητες που προτίθεται να εξαγάγει.
2. Στην περίπτωση εξαγωγής σύμφωνα με την παράγραφο 1, ο συμβαλλόμενος προσκομίζει την απόδειξη ότι το κρέας εγκατέλειψε το γεωγραφικό έδαφος της Κοινότητας ή αποτέλεσε αντικείμενο παραδόσεως κατά την έννοια του άρθρου 5 του κανονισμού (ΕΟΚ) αριθ. 2730/79. Η απόδειξη αυτή προσκομίζεται όπως στην περίπτωση των επιστροφών.
Άρθρο 5
Το ίδιο προϊόν δεν δύναται να αποτελέσει ταυτοχρόνως αντικείμενο συμβάσεως ιδιωτικής αποθεματοποιήσεως και να τεθεί και υπό το καθεστώς που αναφέρεται στο άρθρο 5 παράγραφος 1 του κανονισμού (ΕΟΚ) αριθ. 565/80.
Άρθρο 6
Ο παρών κανονισμός αρχίζει να ισχύει στις 14 Ιανουαρίου 1984.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Ιανουαρίου 1984.

Labels: 3
17